

**LIETUVOS RESPUBLIKOS VALSTYBINIO PATENTŲ BIURO**

**DIREKTORIUS**

**ĮSAKYMAS**

**DĖL REGISTRUOTO 2024 METŲ PREKIŲ ŽENKLO KONKURSO NUOSTATŲ PATVIRTINIMO**

2025 m. kovo 3 d. Nr. 3R-24-(1.2 E)

Vilnius

Siekdama įgyvendinti Lietuvos Respublikos valstybinio patentų biuro nuostatuose, patvirtintuose Lietuvos Respublikos teisingumo ministro 2006 m. kovo 27 d. įsakymu Nr. 100 „Dėl Lietuvos Respublikos valstybinio patentų biuro nuostatų patvirtinimo“, 13.5 įtvirtintą visuomenės švietimo intelektinės nuosavybės apsaugos klausimais funkciją,

tvirtinu Registruoto 2024 metų prekių ženklo konkurso nuostatus (pridedama).

Direktorė Vita Kascėnė

PATVIRTINTA

Lietuvos Respublikos valstybinio patentų biuro direktoriaus

2025 m. kovo 3 d. įsakymu

Nr. 3R-24-(1.2 E)

**REGISTRUOTO 2024 METŲ PREKIŲ ŽENKLO KONKURSO NUOSTATAI**

**I SKYRIUS**

**BENDROSIOS NUOSTATOS**

1. Registruoto 2024 metų prekių ženklo konkurso (toliau – Konkursas) tikslai:

1.1. skatinti Lietuvos verslo originalumą, kūrybiškumą ir inovatyvumą kuriant prekių ženklus;

1.2. populiarinti prekių ženklų apsaugą juos registruojant ir didinti naujų prekių ženklų žinomumą;

1.3. prisidėti prie intelektinės nuosavybės apsaugos stiprinimo šviečiant visuomenę apie intelektinės nuosavybės svarbą.

2. Konkursą organizuoja Lietuvos Respublikos valstybinis patentų biuras (toliau – VPB) kartu su nacionaliniais ir tarptautiniais partneriais.

3. Konkurse gali dalyvauti prekių ženklai, kurie 2024 metais Lietuvoje buvo įregistruoti kaip Lietuvos prekių ženklai arba įsigaliojo Lietuvoje kaip Europos Sąjungos ar tarptautinės registracijos ženklai, ir dėl kurių pateikta paraiška dalyvauti Konkurse (toliau – Konkurso paraiška).

4. Konkurso paraišką teikia prekių ženklo savininkas (toliau – paraiškos teikėjas), užpildydamas specialią elektroninę Konkurso paraišką interneto svetainėje www.intelektine.lt.

5. Konkurse dalyvaujantys prekių ženklai gali pretenduoti į 3 pagrindines ir 5 specialias apdovanojimų kategorijas:

5.1. pagrindinės Konkurso apdovanojimų Registruoto 2024 metų prekių ženklo kategorijos yra šios:

5.1.1. Registruotas 2024 metų prekių ženklas Lietuvai;

5.1.2. Registruotas 2024 metų prekių ženklas Europai;

5.1.3. Registruotas 2024 metų prekių ženklas pasauliui.

5.2. specialios Konkurso apdovanojimų Registruoto 2024 metų prekių ženklo kategorijos yra šios:

5.2.1. Ryškiausiai paminėtas;

5.2.2. Lietuviškiausias žodinis;

5.2.3. Geriausio dizaino;

5.2.4. Inovatyviausias;

5.2.5. Verslo favoritas.

6. Konkurso paraiškoje nurodytas prekių ženklas gali pretenduoti į apdovanojimą vienoje arba keliose apdovanojimų kategorijose. Vienas fizinis ar juridinis asmuo gali teikti Konkurso paraiškas dėl neriboto skaičiaus savo prekių ženklų, registruotų 2024 metais.

**II SKYRIUS**

**VERTINIMO TVARKA IR KRITERIJAI**

7. Konkursas viešai skelbiamas ir paraiškos priimamos nuo 2025 m. kovo 10 d. iki 2025 m. kovo 25 d.

8. Informacija apie Konkursą skelbiama VPB interneto svetainėse www.vpb.lrv.lt, www.intelektine.lt bei kituose VPB ir informacinio partnerio kanaluose, taip pat išsiunčiant el. laiškus – kvietimus visiems Lietuvos fiziniams ir juridiniams asmenims, kurie 2024 metais registravo prekių ženklus.

9. Konkurso paraiškų vertinimas vyksta keliais etapais. Pirminę pateiktų Konkurso paraiškų atranką atlieka VPB, patikrindamas, ar Konkurso paraiška užpildyta tinkamai, ar nėra VPB vykstančių ginčų dėl prekių ženklo registracijos ir ar prekių ženklas atitinka šių nuostatų 14 punkte nustatytus minimaliuosius reikalavimus, esant poreikiui, kreipdamasis pagalbos į Konkurso partnerius.

10. Antrojo etapo metu, atsižvelgiant į tai, į kurią apdovanojimų kategoriją pretenduoja prekių ženklas, paraišką vertina:

10.1. pagrindinėse apdovanojimų kategorijose – Konkurso paraiškų vertinimo komisija, kuri sudaroma šių nuostatų 16 punkte nustatyta tvarka (toliau – Komisija);

10.2. specialiose apdovanojimų kategorijose – konkretus šių nuostatų 12 punkte nurodytas Konkurso partneris, įsteigęs specialaus apdovanojimo kategoriją.

11. Antrojo etapo vertinimo metu Komisija atrenka prekių ženklus, kurie patenka į trečiąjį etapą, kurio metu išrenkami nugalėtojai pagrindinėse Konkurso apdovanojimų kategorijose. Pagrindinėse kategorijose į trečiąjį etapą atrenkama ne daugiau kaip po 9 prekių ženklus, surinkusius daugiausiai Komisijos narių balsų.

12. Konkurso nugalėtojus specialiose apdovanojimų kategorijose pagal specialiosios kategorijos apdovanojimą įsteigusių Konkurso partnerių nustatytus kriterijus išrenka atitinkamas specialių apdovanojimų kategorijas įsteigę Konkurso partneriai:

12.1.Registruotas 2024 metų prekių ženklas **Ryškiausiai paminėtas** – UAB „Mediaskopas“;

12.2.Registruotas 2024 metų prekių ženklas **Lietuviškiausias žodinis** – Valstybinė lietuvių kalbos komisija;

12.3.Registruotas 2024 metų prekių ženklas **Geriausio dizaino** –Vilniaus dailės akademija, Vilniaus technologijų ir dizaino kolegija, Lietuvos dizaino asociacija;

12.4.Registruotas 2024 metų prekių ženklas **Inovatyviausias** – Patentinių patikėtinių institutas;

12.5.Registruotas 2024 metų prekių ženklas **Verslo favoritas** – Lietuvos verslo konfederacija.

13. Trečiasis Konkurso etapas vykdomas dėl pagrindinių apdovanojimų kategorijų ir jo metu Komisijos atrinktus prekių ženklus pagrindinėse apdovanojimų kategorijose vertina visuomenė, balsuodama informacinio partnerio sukurtoje platformoje – naujienų portale. Balsavimas vyksta ne trumpiau kaip 10 kalendorinių dienų. Laimėjusiu prekių ženklu atitinkamoje pagrindinėje kategorijoje laikomas daugiausiai visuomenės balsų surinkęs prekių ženklas.

14. Konkurse dalyvaujančių prekių ženklų minimalūs reikalavimai, vertinami pagal šių nuostatų 9 punktą:

14.1. paraiškos teikėjas yra Lietuvoje registruotas juridinis asmuo ar fizinis asmuo ir vykdo veiklą Lietuvoje;

14.2. prekių ženklas yra registruotas 2024 metais;

14.3. prekių ženklas žymi Lietuvoje sukurtą prekę ar paslaugą;

14.4. viešojoje erdvėje nekeliama pagrįstų abejonių dėl prekių ženklo ir / ar ženklo savininko reputacijos.

15. Pagrindinėse apdovanojimų kategorijose Komisija vertina Konkurse dalyvaujančius prekių ženklus pagal šiuos vertinimo kriterijus:

15.1. **Registruotas 2024 metų prekių ženklas Lietuvai:**

15.1.1. prekių ženklas įregistruotas pagal nacionalines procedūras;

15.1.2. prekės ar paslaugos, kurias žymi prekių ženklas, teikiamos Lietuvos teritorijoje;

15.1.3. prekių ženklas skatina rinktis vietinės kilmės prekes ar paslaugas.

15.2. **Registruotas 2024 metų prekių ženklas Europai**

15.2.1. prekių ženklas registruotas kaip Europos Sąjungos prekių ženklas;

15.2.2. prekės ar paslaugos, kurias žymi prekių ženklas, teikiamos Europos Sąjungos rinkoje;

15.2.3. prekių ženklas populiarina lietuvišką verslą Europos Sąjungos šalyse.

15.3. **Registruotas 2024 metų prekių ženklas pasauliui:**

15.3.1. prekių ženklas registruotas užsienio valstybėse pagal tarptautines ženklų registravimo procedūras;

15.3.2. prekės ar paslaugos, kurias žymi prekių ženklas, teikiamos už Lietuvos ribų;

15.3.3. prekių ženklas populiarina lietuvišką verslą už Lietuvos ribų.

**III SKYRIUS**

**KOMISIJOS DARBO ORGANIZAVIMAS**

16. Konkurso dalyvių pateiktas paraiškas pagrindinėse kategorijose antrajame etape vertina VPB direktoriaus įsakymu patvirtinta komisija, sudaryta iš VPB ir Konkurso partnerių atstovų. Komisiją techniškai aptarnauja VPB.

17. Komisijos posėdžiui vadovauja Komisijos pirmininkas. Komisijos posėdžiai protokoluojami. Protokolą surašo Komisijos sekretorius, pasirašo Komisijos pirmininkas ir Komisijos sekretorius.

18. Komisijos posėdis yra teisėtas, jeigu jame dalyvauja ne mažiau kaip pusė Komisijos narių. Komisijos narys posėdyje gali dalyvauti asmeniškai arba nuotoliniu būdu. Kai Komisijos narys dalyvauja posėdyje nuotoliniu būdu, jis savo motyvuotą nuomonę ir (ar) balsą turi pateikti Komisijos sekretoriui elektroninėmis ryšio priemonėmis iki Komisijos posėdžio pabaigos.

19. Konkurso paraiškas vertina Komisijos nariai individualiai, kiekvienam Konkurse dalyvaujančiam prekių ženklui skirdami nuo 0 iki 10 balų. Komisijos narių individualaus vertinimo balai sumuojami. Trečiajam etapui (visuomenės balsavimui) kiekvienoje pagrindinėje kategorijoje teikiami ne daugiau kaip 9 daugiausiai Komisijos balų surinkę prekių ženklai.

**IV SKYRIUS**

**BAIGIAMOSIOS NUOSTATOS**

20. Konkurso nugalėtojai viešo renginio metu apdovanojami Konkurso organizatorių ir Konkurso partnerių įsteigtais apdovanojimais pagrindinėse ir specialiose apdovanojimų kategorijose.

21. Konkurso organizatoriai ir Konkurso partneriai turi teisę viešinti informaciją apie konkursą.

22. Asmens duomenų tvarkymo taisyklės:

22.1. Asmens duomenų tvarkytojas yra VPB ir Konkurso partneriai. Norint gauti prieigą prie vaizdo medžiagos, ją ištaisyti, ištrinti, apriboti jos tvarkymą, prieštarauti jos tvarkymui, pasinaudoti teise į duomenų perkeliamumą apdovanojimo tikslais, Konkurso dalyviai ir vaizdo medžiagoje rodomi asmenys gali pateikti prašymą tiesiogiai VPB. Duomenų saugumo pažeidimo atveju nedelsiant informuojamas VPB ir Valstybinė duomenų apsaugos inspekcija;

22.2. Asmens duomenys tvarkomi Konkurso organizavimo ir įgyvendinimo, Konkurso nugalėtojų išrinkimo, visuomenės informavimo apie Konkurso eigą ir jo rezultatus, taip pat šio Konkurso dalyvių apklausų vykdymo tikslais. Asmens duomenis tvarkys Komisijos nariai, partnerių atstovai, vertinantys Konkurso paraiškas specialiose apdovanojimų kategorijose, paslaugų teikėjai, teikiantys organizatoriui renginių organizavimo, fotografavimo ir filmavimo, viešųjų ryšių, informacinių technologijų paslaugas. Asmens duomenys bus tvarkomi VPB interneto svetainėje www.vpb.lrv.lt, interneto svetainėje www.intelektine.lt, informacinio partnerio interneto svetainėje ir socialiniuose tinkluose – „LinkedIn“, „Facebook“, „Instagram“, „Youtube“, taip pat žiniasklaidoje;

22.3. Asmens duomenų tvarkymo teisinis pagrindas yra sutikimas pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – BDAR), 6 str. 1 dalies a punktą. Sutikimas dėl asmens duomenų tvarkymo duodamas laisva valia ir gali būti atšauktas. Sutikimas apima visą duomenų tvarkymo veiklą ir tikslus, nurodytus šių nuostatų 1 ir 22 punktuose;

22.4. Konkurso nuostatų 8 punkte numatytų kvietimų – el. laiškų siuntimo teisinis pagrindas – BDAR 6 str. 1 dalies e punktas ir Lietuvos Respublikos valstybinio patentų biuro nuostatų, patvirtintų Lietuvos Respublikos teisingumo ministro 2006 m. kovo 27 d. įsakymu Nr. 1R-100 „Dėl Lietuvos Respublikos valstybinio patentų biuro nuostatų patvirtinimo“, 8.5, 13.5 papunkčiai;

22.5. Konkurso nugalėtojų asmens duomenys, Konkurso apdovanojimų viešo renginio nuotraukų, vaizdo ir balso medžiaga istoriniais tikslais bus nuolat saugomi užtikrinant asmens duomenų saugumą pagal teisės aktus;

22.6. Konkurso dalyvių, išskyrus Konkurso nugalėtojų asmens duomenis, paraiškose nurodyti asmens duomenys saugomi iki 2025 m. gruodžio 31 d., kol bus pabaigta duomenų tvarkymo veikla, įskaitant Konkurso dalyvių apklausų vykdymą. Suėjus šiam terminui, asmens duomenų tvarkymo veikla pasibaigia ir paraiškose nurodyti asmens duomenys ištrinami;

22.7. Užpildydamas ir pateikdamas Konkurso paraiškos formą paraiškos teikėjas patvirtina, kad susipažino su šiais nuostatais, įskaitant asmens duomenų tvarkymo taisykles, ir duoda sutikimą tvarkyti asmens duomenis;

23. VPB neatsako už nuotraukas ir vaizdo įrašus, kuriuos padarė ir paskelbė bet kuris iš Konkurso apdovanojimų renginyje dalyvaujančių asmenų, naudodamas savo įrenginius ir savo laikmenas.

**\_\_\_\_\_\_\_\_\_\_\_\_\_\_\_\_\_\_\_**